Twee sterf in ongelukke op snelweëTwee motors het tydens die ongeluk in Durban teen bome langs die snelweg tot stilstand gekom. Foto: Rescue Care ŉ Motorfietsryer is Saterdag in die vroeë oggendure in ŉ ongeluk op Edwin Swalesrylaan naby die M4-Bluff-afrit in Durban dood. Garrith Jamieson, woordvoerder van Rescue Care, sê hulle skat die oorledene was nagenoeg 30 jaar oud. Hul paramedici het omstreeks 01:20 op hom afgekom waar hy kritiek beseer is. “Spesialisparamedici is ontbied en het sowat ŉ uur lank probeer om hom by te bring, maar sy beserings was so ernstig dat hy op die toneel beswyk het,” sê Jamieson. Geen ander voertuig was by die ongeluk betrokke nie. Die polisie ondersoek nog die gebeure wat daartoe aanleiding gegee het. In ŉ afsonderlike voorval Saterdag omstreeks 07:00 is een persoon dood en drie beseer in ŉ ernstige botsing op die M1-Higginson-snelweg, ook in Durban. Jamieson sê twee voertuie het blykbaar op die snelweg gebots en is toe teen die wal langs die pad af, waar hulle teen bome tot stilstand gekom het. “Drie insittendes was erg vasgevang in die wrak en die Durbanse brandweer moes lewenskake gebruik om hulle los te kry,” sê hy, “terwyl paramedici hulle toestand in die voertuig bestendig het.” Nadat hulle bevry is, is hulle versigtig teen die wal uitgedra na ambulanse wat langs die snelweg gewag het. “Die bestuurder van een van die voertuie het ernstige beserings opgedoen en kon hulle hom nie red nie,” sê Jamieson. “Die drie ander insittendes se beserings wissel van gering tot matig.” In dié geval is die omstandighede wat tot die botsing aanleiding gegee het, ook nog onduidelik, maar die polisie was op die toneel om dit te ondersoek.